Tomáš Holub (biskup)

plk. v. z. Mons. ThLic. Tomáš Holub, Th.D. (* 16. august 1967, Jaroměř) je český rímskokatolícky duchovný, súčasný biskup plzenský.

Kňazskú vysviacku prijal v roku 1993. V roku 1998 sa stal hlavným českým vojenským kaplánom. Medzi rokmi 2011 až 2016 pôsobil ako generálny sekretár Českej biskupskej konferencie a tiež pôsobil ako kapitulný dekan Kráľovskej kolegitálnej kapituly sv. Petra a Pavla na Vyšehrade, čím mu prináležal titul prelát.

Biografia

Štúdiá 
Tomáš Holub sa narodil roku 1967 v Jaroměři a vyrastal v prostredí farnosti v Červenom Kostelci. V rokoch 1985 až 1989 absolvoval základný kurz teológie na CMBF Litoměřice, ktorý si doplnil ročným štúdiom na Katolíckej teologickej fakulte v Salzburgu (1990 až 1991). Následne absolvoval magisterské štúdium teológie na Katolíckej teologickej fakulte Karlovej univerzity v roku 1993.

Postgraduálne štúdium v odbore morálnej teológie absolvoval na Pápežskej lateránskej univerzite v Ríme (2007 až 2008) a v Institut für Theologie und Frieden v Hamburgu (študijné pobyty v 2005 až 2008). Doktorát z morálnej teológie obdržal zložením dizertačnej práce na tému Etické aspekty boja proti terorizmu vo svetle učenia o tzv. spravodlivej vojne, ktorú obhájil na  Katolíckej teologickej fakulte Karlovej univerzity v roku 2008.

Pastorácia

Kňaz 
Kňazskú vysviacku prijal z rúk Mons. Karla Otčenáška, biskupa královohradeckého, v roku 1993 v Hradci Králové a do královohradeckej diecézy patril až do svojho menovania za plzenského biskupa. Počas svojej kaplánskej služby vo farnosti Kutná Hora pôsobil aj ako spirituál na kutnohorskom Cirkevnom gymnáziu sv. Voršily (do 1996).

Ako vojenský kaplán pôsobil v jednotkách, ktoré sa podieľali na medzinárodných mierových misiách IFOR/SFOR v bývalej Juhoslávii v rokoch 1996 až 1997. Bol prvým vikárom Vojenského vikariátu Českej republiky (1998 až 2007) a prvým hlavným vojenským kaplánom Armády Českej republiky (1998 až 2006). V armáde mu bola prepožičaná hodnosť plukovníka.

Po ukončení duchovnej služby v armáde bol najprv vymenovaný za moderátora kúrie (2008) a následne zastával po boku Mons. Josefa Sochu v rokoch 2008 až 2010 úrad druhého paralelného generálneho vikára královohradeckej diecézy. Po menovaní královohradeckého biskupa Mons. Dominika Duku za pražského arcibiskupa sa otec Holub stal najprv jeho osobným poradcom a neskôr, od 1. júla 2011, generálnym sekretárom Českej biskupskej konferencie.

Dňa 14. augusta 2003 ho pápež Ján Pavol II. vymenoval za kaplána Jeho svätosti, a teda mu bol priznaný titul Monsignore 1. stupňa.

Roku 2006 sa Tomáš Holub stal poradcom ministra obrany pre duchovnú službu.

Počnúc rokom 2011 bol zvoleným dekanom Kráľovskej kolegitálnej kapituly sv. Petra a Pavla na Vyšehrade, kde bol medzi rokmi 2015 a 2016 tiež farárom pri Bazilike sv. Petra a Pavla.

Biskup 
Dňa 12. februára 2016 bol pápežom Františkom menovaný za plzenského biskupa.

Dňa 30. apríla 2016 bol pražským arcibiskupom Dominikom Dukom vysvätený za biskupa plzenskej diecézy. Spolusvätiteľmi boli emeritný biskup plzenský František Radkovský a biskup regensburský Rudolf Voderholzer. Úradu sa ujal ako druhý plzenský biskup. 

Za biskupské heslo si zvolil slová z Nového zákona: "Kto miluje, pozná Boha" (porov. 1 Jan 4, 7)

Bol ako vôbec prvý biskup vysvätený priamo na území plzenskej diecézy.

Referencie

Pozri aj 
 Plzenská diecéza

Iné projekty

Externé odkazy 
 Tomáš Holub na stránke Plzenskej diecézy
 Tomáš Holub - biskup, ktorý "spadol" z neba - rozhovor s druhým sídelným biskupom plzenskej diecézy

Zdroj 

Českí rímskokatolícki biskupi